感夢
作者：元稹
朝代：唐

paragraphs: 十月初二日，我行蓬州西。
三十里有館，有館名芳溪。
荒郵屋舍壞，新雨田地泥。
我病百日餘，肌體顧若刲。
氣填暮不食，早早掩竇圭。
陰寒筋骨病，夜久燈火低。
忽然寢成夢，宛見顏如珪。
似歎久離別，嗟嗟復悽悽。
問我何病痛，又歎何棲棲。
答云痰滯久，與世復相暌。
重云痰小疾，良藥固易擠。
前時奉橘丸，攻疾有神功。
何不善和療，豈獨頭有風。
殷勤平生事，款曲無不終。
悲歡兩相極，以是半日中。
言罷相與行，行行古成裏。
同行復一人，不識誰氏子。
逡巡急吏來，呼喚願且止。
馳至相君前，再拜復再起。
啓云吏有奉，奉命傳所旨。
事有大驚忙，非君不能理。
答云久就閑，不願見勞使。
多謝致勤勤，未敢相唯唯。
我因前獻言，此事愚可料。
亂熱由靜消，理繁在知要。
君如冬月陽，奔走不必召。
君如銅鏡明，萬物自可照。
願君許蒼生，勿復高體調。
相君不我言，顧我再三笑。
行行及城戶，黯黯餘日暉。
相君不我言，命我從此歸。
不省別時語，但省涕淋漓。
覺來身體汗，坐臥心骨悲。
閃閃燈背壁，膠膠雞去塒。
倦童顛倒寢，我淚縱橫垂。
淚垂啼不止，不止啼且聲。
啼聲覺僮僕，僮僕撩亂驚。
問我何所苦，問我何所思。
我亦不能語，慘慘即路岐。
前經新政縣，今夕復明辰。
寘寘滿心氣，不得說向人。
奇哉趙明府，怪我眉不伸。
云有北來僧，住此月與旬。
自言辨貴骨，謂若識天真。
談遊費閟景，何不與逡巡？
僧來爲予語，語及昔所知。
自言有奇中，裴相未相時。
讀書靈山寺，住處接園籬。
指言他日貴，晷刻似不移。
我聞僧此語，不覺淚歔欷。
因言前夕夢，無人一相謂。
無乃裴相君，念我胸中氣。
遣師及此言，使我盡前事。
僧云彼何親，言下涕不已。
我云知我深，不幸先我死。
僧云裴相君，如君恩有幾。
我云滔滔衆，好直者皆是。
唯我與白生，感遇同所以。
官學不同時，生小異鄉里。
拔我塵土中，使我名字美。
美名何足多，深分從此始。
吹噓莫我先，頑陋不我鄙。
往往裴相門，終年不曾履。
相門多衆流，多譽亦多毀。
如聞風過塵，不動井中水。
前時予掾荆，公在期復起。
自從裴公無，吾道甘已矣。
白生道亦孤，讒謗銷骨髓。
司馬九江城，無人一言理。
爲師陳苦言，揮涕滿十指。
未死終報恩，師聽此男子。